ኣፈ-ጉባኤ ባይቶ ፌዴሬሽን ኢትዮጵያ ኣይተ ኣደም ፋራህ፡ ንሃገራዊ ቴሌቪዥን ኢትዮጵያ ኣብ ዝሃቦ መብርሂ፡ ኩሎም ናይ ፌደራል ትካላት ምስ ባይቶ ክልል ትግራይ ኮነ፡ ምስ ፈጻሚ ኣካል ናይ’ቲ ክልል “ዝኾነ ዓይነት ርክብ” ክገብሩ ከምዘይክእሉ እዩ ገሊጹ። እዚ ድማ “ደብዳበ ምጽሕሓፍ፣ ሰነድ ምልእኣኽ፣ ትካላት ፌዴራል ንክልላዊ ትካላት ዝህብዎም ደጋፋት፣ ብደረጃ ፌደራል ኣብ ዝካየዱ መድረኻት ምስታፍ፣ ካብ ትካላት ፌዴራል ዝረኽብዎም ኣገልግሎታት ምሃብን ካልእን” ዝሓውስ ምዃኑ የብርህ። እቲ ዝዓበየ ጉዳይ ግን፡ ምቁራጽ በጀት ዝምልከት እዩ። ፌዴራል መንግስቲ በብዓመቱ ንክልላት ብቢልዮን ዝቑጸር ገንዘብ እዩ ብመልክዕ ናይ በጀት ድጋፍ (ድጎማ) ዝህብ። “ድጋፍ ክወሃብ ዝኽእል ንሕጋዊ ኣካላት እዩ። ናይ’ቲ ክልል ባይቶን ናይ’ቲ ክልል ፈጻሚ ኣካልን ድማ ብዘይሕጋዊ መረጻ ዝቖሙ እዮም። ነዚኦም፡ መንግስቲ ፌደራል ናይ በጀት ድጋፍ ክገብር ኣይኽእልን” ኢሉ። ቀዳማይ ሚኒስተር ኣብዪ ኣሕመድ፡ ኣብ ወርሒ ሓምለ፡ ምስ ፋና ቴሌቪዥን ብትግርኛ ኣብ ዝገበሮ ቃለመሕተት ጸቒጡ ካብ ዝተዛረበሎም ነገራት ሓደ፡ ንሱ ኾነ መንግስቱ ንትግራይ ብቑጠባ ኮነ ብሓይሊ ንምድኻም ሃቐነ ከምዘይብሉ እዩ። ኣብ’ቲ እዋን፡ 'መንግስቲ ፌደራል ንትግራይ ዝምደብ በጀት ነክዩ ድዩ?'
